Mestské zastupiteľstvo v Košiciach uznesením č. 224/2012 na svojom X. rokovaní dňa 21. februára 2012 v súlade s § 2b a § 6 zákona SNR č. 369/1990 Zb. o obecnom zriadení v znení neskorších predpisov a podľa § 10 ods. 3 písm. a) zákona SNR č. 401/1990 Zb. o meste Košice v znení neskorších predpisov ustanovuje: 

Všeobecne záväzné nariadenie mesta Košice 
č. 124
o určení názvu ulice „Na hore“

§ 1
Predmet

Týmto všeobecne záväzným nariadením sa určuje názov ulice „Na hore“, ktorá vznikla na území mesta Košice v mestskej časti Košice – Dargovských hrdinov. Grafické vyobrazenie ulice tvorí prílohu č. 1 tohto všeobecne záväzného nariadenia.

§ 2
Popis lokalizácie ulice Na hore

Nová ulica sa nachádza v MČ Košice – Dargovských hrdinov južne od Dvorkinovej ulice v mieste, kde bola realizovaná výstavba nových bytových domov. Prístup k nim je od cesty I. triedy Sečovská cesta. V západnej časti Sečovskej cesty v mieste cestného nadjazdu odbočuje severovýchodným smerom prístupová obslužná komunikácia označená taktiež ako Sečovská cesta, ktorá spočiatku vedie paralelne popri ceste I. triedy a potom sa stáča doľava do súčasnej záhradkárskej lokality, následne sa vracia späť k ceste I. triedy a pokračuje ďalej popri nej. V mieste, kde sa prístupová obslužná komunikácia vracia zo záhradkárskej lokality späť k ceste I. triedy (v mieste zatočenia prístupovej obslužnej komunikácie o 180˚) sa nachádza začiatok novej ulice v novovybudovanej križovatke. Nová ulica smeruje severoseverozápadným smerom o dĺžke 57,5 m, tu sa točí doprava, pokračuje severoseverovýchodným smerom 98,3 m a opäť sa točí doprava do smeru východného a po 105 m končí ako slepá ulica v zástavbe bytových domov.

§ 3 
Účinnosť

Toto všeobecne záväzné nariadenie nadobúda účinnosť 15. dňom od zverejnenia na úradnej tabuli mesta Košice.

                                                                                           MUDr. Richard  R a š i, PhD., MPH
primátor mesta Košice

Zverejnené:  28.2.2012